b'\n_START_ARTICLE_\nPunarintakardinaali\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPituudeltaan punarintakardinaali on noin 18\xe2\x80\x9321-senttinen. Pesimisaikainen koiras on v\xc3\xa4rilt\xc3\xa4\xc3\xa4n p\xc3\xa4\xc3\xa4osin musta. Siivet ovat mustat muutamin valkoisin h\xc3\xb6yhenin. Lennossa n\xc3\xa4kyy suuri valkea laikku. Koiraan rinta on punainen ja vatsa valkoinen. Pesim\xc3\xa4ajan ulkopuolella koiraan v\xc3\xa4ritys on vaatimattomampi: mustat h\xc3\xb6yhenet ovat vaaleammat ja rinta on vaaleanpunainen. Naaras punarintakardinaali on yl\xc3\xa4puolelta tummanruskea ja vatsasta vaaleampi. P\xc3\xa4\xc3\xa4laella on kaksi valkoista juovaa. Ruskeissa siiviss\xc3\xa4 on kaksi valkeaa siipijuovaa. Nuori lintu muistuttaa naarasta, mutta on rinnastaan ja pyrst\xc3\xb6st\xc3\xa4\xc3\xa4n ruskeampi. Nuorella koiraalla on my\xc3\xb6s h\xc3\xa4iv\xc3\xa4hdys punaista rinnassa.\n_START_SECTION_\nElinymp\xc3\xa4rist\xc3\xb6 ja ravinto\n_START_PARAGRAPH_\nPunarintakardinaalit el\xc3\xa4v\xc3\xa4t lehti- ja sekametsiss\xc3\xa4 ja erityisesti niiden reunamilla. Lajia voi tavata my\xc3\xb6s puutarhoissa sek\xc3\xa4 kaupunkialueilla. Talveksi laji muuttaa trooppisiin metsiin Meksikoon ja Karibialle. Toisinaan laji harhautuu L\xc3\xa4nsi-Eurooppaankin. L\xc3\xa4hinn\xc3\xa4 Suomea laji on tavattu Norjassa._NEWLINE_Ravintonaan punarintakardinaali k\xc3\xa4ytt\xc3\xa4\xc3\xa4 hy\xc3\xb6nteisi\xc3\xa4, siemeni\xc3\xa4, nuppuja, kukkia, hedelmi\xc3\xa4 ja marjoja. Ravinnonhaussa lintu liikkuu puiden ja pensaiden lehtist\xc3\xb6iss\xc3\xa4. Lintu voi pyydyst\xc3\xa4\xc3\xa4 hy\xc3\xb6nteisi\xc3\xa4 my\xc3\xb6s ilmasta.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPunarintakardinaali rakentaa harvan kuppimaisen pes\xc3\xa4ns\xc3\xa4 oksanp\xc3\xa4tkist\xc3\xa4, ruohosta ja muista kasvinosista sek\xc3\xa4 h\xc3\xb6yhenist\xc3\xa4\xc3\xa4n. Naaras munii yleens\xc3\xa4 nelj\xc3\xa4 vaaleansinist\xc3\xa4 tai -vihre\xc3\xa4\xc3\xa4 punapilkullista munaa. Laji voi risteyty\xc3\xa4 mustap\xc3\xa4\xc3\xa4kardinaalin (Pheucticus melanocephalus) kanssa, jos elinalueet osuvat p\xc3\xa4\xc3\xa4llekk\xc3\xa4in.'